Μελομακάρονα από τη Σαντορίνη, μια συνταγή πάνω από 100 χρόνων (βίντεο)
Η συνταγή για να φτιάξετε παραδοσιακά μελομακάρονα αρωματικά, ζουμερά και τέλεια σιροπιασμένα, από δύο παλιές νοικοκυρές.
2 φλιτζ. τσαγιού εξαιρετικό παρθένο ελαιόλαδο, 1 φλιτζ. τσαγιού ζάχαρη, 1/4 φλιτζ. τσαγιού κονιάκ, 1 κουτ. γλυκού κανέλα σε σκόνη, 1/2 κουτ. γλυκού γαρίφαλο, τριμμένο, ξύσμα από 1 πορτοκάλι, 3/4 φλιτζ. τσαγιού χυμός πορτοκαλιού, 1 κουτ. γλυκού μαγειρική σόδα , περίπου 1 κιλό αλεύρι για όλες τις χρήσεις, 2 κουτ. γλυκού μπέικιν πάουντερ, 2 φλιτζ. τσαγιού νερό, 2 φλιτζ. τσαγιού ζάχαρη, 2 φλιτζ. τσαγιού μέλι, 1/4 λεμονιού , 1/4 πορτοκαλιού, χυμός από 1/2 λεμόνι, 1 ξυλάκι κανέλας (αν θέλουμε), 1 κιλό καρύδια, 1 κουτ. σούπας ζάχαρη, 1/3 κουτ. σούπας κανέλα
Ετοιμάζουμε τη ζύμη για τα μελομακάρονα. Σε ένα μεγάλο μπολ βάζουμε όλα τα υγρά, δηλαδή το ελαιόλαδο, το κονιάκ και τον χυμό πορτοκαλιού και προσθέτουμε τη ζάχαρη και τα αρωματικά (κανέλα, γαρίφαλο και ξύσμα).Τα ανακατεύουμε με το χέρι μας ή με ένα σύρμα χειρός και μόλις λιώσει η ζάχαρη προσθέτουμε περίπου τα 700 γρ. αλεύρι. Κάνουμε μια λακκούβα στο κέντρο και ρίχνουμε εκεί το μπέικιν πάουντερ και τη σόδα και ζυμώνουμε ελαφρώς με το χέρι μας μέχρι να ενσωματωθεί το αλεύρι. Προσοχή, δεν θέλει πολύ ανακάτεμα για να μην σφίξει η ζύμη και να μην βγάλει το λάδι της. Συνεχίζουμε να προσθέτουμε σιγά σιγά όσο από το υπόλοιπο αλεύρι χρειάζεται μέχρι να σχηματιστεί μια μαλακή ζύμη που να πλάθεται. Πλάθουμε μελομακάρονα σε μεσαίο μέγεθος (ή όπως προτιμάμε) και ακουμπάμε τη μία πλευρά τους -πιέζοντας ελαφρώς- πάνω σε έναν τρίφτη ή σε μια σχάρα για να κάνουμε ένα ανάγλυφο σχέδιο. Τοποθετούμε σε δύο λαμαρίνες στρωμένες με αντικολλητικό χαρτί. Ψήνουμε σε προθερμασμένο φούρνο, στους 170-180°C (αντιστάσεις πάνω-κάτω) για περίπου 20-25 λεπτά μέχρι να πάρουν χρώμα.Τα βγάζουμε και τα αφήνουμε να κρυώσουν για να τα σιροπιάσουμε (κρύα μελομακάρονα, ζεστό σιρόπι).Χοντροκόβουμε τα καρύδια στον πολυκόφτη, προσέχοντας να μην γίνουν σκόνη. Τα ανακατεύουμε με τη ζάχαρη και την κανέλα.Σε μια κατσαρόλα βάζουμε όλα τα υλικά μαζί και τοποθετούμε σε δυνατή φωτιά, ανακατεύοντας μέχρι να λιώσει το μέλι. Έπειτα, αφήνουμε το σιρόπι να βράσει μέχρι να δέσει, περίπου 4 λεπτά από όταν αρχίσει να κοχλάζει.Δεν το αποσύρουμε από τη φωτιά, αλλά το διατηρούμε ζεστό, πάνω στο μάτι, σε πολύ χαμηλή φωτιά. Ρίχνουμε τα κρύα μελομακάρονα σε δόσεις και τα «κολυμπάμε» στο σιρόπι για 2-3 λεπτά από κάθε πλευρά. Τα βγάζουμε με τρυπητή κουτάλα και τα τοποθετούμε απευθείας στην πιατέλα που θα τα σερβίρουμε, σε στρώσεις, φτιάχνοντας μια πυραμίδα. Ενδιάμεσα από κάθε στρώση πασπαλίζουμε με χοντροκομμένο καρύδι. Δεν προτείνουμε να τα μελώσουμε από πάνω, αλλά φυσικά, όποιος θέλει μπορεί να το κάνει.
Αλεύρι (ζύμες),Καρύδια,Κονιάκ,Χριστούγεννα,Νηστίσιμα